ການບໍລິຫານທີມງານ
ການບໍລິຫານທີມງານ ໃນຊະພາວະທີ່ໂລກຄວາມປຽ່ນແປງຢ່າງວ່ອງໄວ ບໍ່ວ່າຈະເປັນດ້ານເສດຖະກິດ ການເມືອງ ຫຼືສັງຄົມເຮັດໃຫ້ອົງກອນທຸກແຫ່ງຕ້ອງມີຄວາມພ້ອມຕື່ນຕົວແລະເທົ່າທັນຢູ່ຕະຫຼອດເວລາ ຈຶ່ງຕ້ອງອາໃສຄວາມແຂງແກ່ນຂອງບຸກຄະລາກອນໃນຝ່າຍຕ່າງໆ ຮ່ວມມືກັນຊ່ວຍໃຫ້ອົງກອນຂັບເຄື່ອນໄປໄດ້ຢ່າງມີປະສິດທິ ພາບ ເປັນອົງກອນທີ່ເຂັ້ມແຂງ ແລະ ບັນລຸເປົ້າໝາຍສູງສຸດທີ່ຕັ້ງໄວ້. 1. ການເຮັດວຽກເປັນທີມ ມະນຸດປະກອບດ້ວຍ 2 ສ່ວນ ຄື ກາຍ ແລະ ໃຈຄົນທີ່ມີພຽງແຕ່ກາຍ ບໍ່ມີໃຈກໍ່ບໍ່ຕ່າງຫຍັງຈາກສົບເຊັ່ນດຽວກັນກັບການເຮັດວຽກ ຖ້າອົງກອນໃດນັ້ນໆ ພະນັກງານບໍ່ມີໃຈໃຫ້ກັບການເຮັດວຽກ ຜົນທີ່ອອກມາກໍ່ຍ່ອມເປັນໄປໄດ້ບໍ່ດີປານໃດ ສະນັ້ນກາຍກັບໃຈຈະຕ້ອງຄວບຄູ່ກັນໄປ ການເຮັດວຽກເປັນທີມ ຫຼື Team Working ປະກອບດ້ວຍຫຼັກການດັ່ງຕໍ່ໄປນີ້: T  Teach Trust   ຕ້ອງສອນ ແລະ ຕ້ອງສ້າງຊັດທາ E  Endurance Efficiency   ຕ້ອງມີຄວາມພາກພຽນ ແລະ ຕ້ອງມີປະສິດທິພາບ A  Accuracy Accountability   ຕ້ອງຖືກຕ້ອງ ຕ້ອງກວດສອບໄດ້ M  Management   ຕ້ອງມີຄວາມສາມາດໃນການຈັດການ W  Willingness   ຕ້ອງເຕັມໃຈທຸ້ມເທ O  Orientation   ຕ້ອງມີການປະຖົມນິເທດ ທີມ ຫຼື ກຸ່ມ R  Respect   ຕ້ອງໃຫ້ຄວາມເຄົາລົບເຊິ່ງກັນ ແລະ ກັນ K  Knowledge Keen   ຕ້ອງມີຄວາມຮູ້ ແລະ ເຊື່ອຖືໄດ້ I   Intelligence   ຕ້ອງໃຊ້ປັນຍາ ແລະ ມີວິຈາລະນະຍານ N  Nurturance   ຕ້ອງເຂົ້າໃຈທຳມະຊາດຂອງມະນຸດ G  Generosity   ຕ້ອງຮູ້ຈັກການໃຫ້ອາໄພ 2. ການສ້າງທີມງານ ໂດຍພື້ນຖານແລ້ວ ມະນຸດເປັນສັດສັງຄົມຈຶ່ງຕ້ອງມີການພຶ່ງພາອາໃສ ຕິດຕໍ່ສື່ສານ ຊຶ່ງກັນ ແລະ ກັນເຫດຜົນໜຶ່ງກໍ່ຄື ຄວາມຈຳກັດທາງດານສະຕິປັນຍາ ແລະຄວາມສາມາດໃນການເຮັດກິດຈະກຳຕ່າງໆ ໃນການເຮັດວຽກແຕ່ລະປະເພດຕ້ອງການຄວາມສາມາດໃນຫຼາຍໆດ້ານມາລວມໂຕກັນເປັນກຸ່ມກ້ອນ ເຮັດວຽກເພື່ອໃຫ້ເປັນໄປຕາມວັດຖຸປະສົງຮ່ວມກັນ ເຮັດໃຫ້ຕ້ອງມີການເຮັດວຽກຮ່ວມກັນ ໂດຍສະເພາະໃນສັງຄົມປັດຈຸບັນທີ່ມີການແຂ່ງຂັນກັນຢ່າງຮຸນແຮງ ຫຼືທີ່ເຮົາເອີ້ນວ່າ: “ທີມງານ” 3. ເງື່ອນໄຂການສ້າງຄວາມສຳເລັດໃນການເຮັດວຽກເປັນທີມ ບໍ່ວ່າການເຮັດວຽກຄົນດຽວ ຫຼື ການເຮັດວຽກເປັນທີມ ຍ່ອມເປົ້າໝາຍຂອງວຽກນັ້ນໆ ຫາກຜົນທີ່ອອກມາຈະມີຢູ່ສອງຢ່າງຄື: ປະສົບຄວາມສຳເລັດ ຫຼື ລົ້ມເຫຼວ ແຕ່ຄຳຕອບຢ່າງດຽວທີ່ເຮົາຕ້ອງການຄືຄວາມສຳເລັດ ມີເງື່ອນໄຂຫຼາຍປະການທີ່ຈະນຳພາທີມງານໄດ້ລິ້ມລົດຂອງຄວາມສຳເລັດເຊັ່ນທີ່ໄດ້ວາງໄວ້. ນະໂຍບາຍ: ໃນແຕ່ລະອົງກອນຈະດຳເນີນງານໄປໄດ້ດ້ວຍດີ ຈະຕ້ອງມີທັດສະນະຄະຕິທີ່ດີຕໍ່ວຽກ ຈະຕ້ອງມີນະໂຍບາຍທີ່ຊັດເຈນ ເພື່ອບອກທິດທາງໃນການດຳເນີນງານແລະໜ່ວຍງານໃນອົງກອນໃຫ້ເປັນທິດທາງດຽວກັນ ບໍ່ກະຈາຍອອກໄປຢ່າງບໍ່ມີລະບົບທັງນີ້ເພື່ອໃຫ້ບັນລຸເປົ້າໝາຍຮ່ວມກັນ ທັດສະນະຄະຕິ: ສາມາຊິກໃນທີມງານຂອງອົງກອນ ຕ້ອງມີທັດສະນະຄະຕິຕໍ່ວຽກ ຕໍ່ຜູ້ຮ່ວມງານ ຕໍ່ອົງກອນ ໆລໆ ເຮັດໃຫ້ເກີດຄວາມຜູກພັນ ການທຸ້ມເທ ແລະຄວາມໄວ້ວາງໃຈໃນທີມງານ ເຮັດໃຫ້ມີບັນຍາກາດທີ່ດີສົ່ງເສີມຕໍ່ການເຮັດວຽກ ຄວາມສາມາດສະເພາະໂຕ: ທີມງານແຕ່ລະທີມ ເປັນການລວມຄົນເຮັດວຽກຫຼາຍຄົນມາເຮັດວຽກຮ່ວມກັນ ເຊິ່ງແຕ່ລະຄົນມາຈາກຕ່າງສະຖານທີ່ ຕ່າງຄວາມຄິດ ຕ່າງມີຄວາມສາມາດສະເພາະໂຕ ເປັນການນຳຂໍ້ດີຂອງຫຼາຍໆຄົນມາໃຊ້ໃຫ້ເປັນປະໂຫຍດກັບທີມ ໂດຍທຸກຄົນໃນທີມຈະຕ້ອງມີຄວາມສົນໃຈຮ່ວມກັນ ຫຼືມີຈຸດມຸ້ງໝາຍດຽວກັນ ການຍອມຮັບ: ການໄດ້ຮັບການຍອມຮັບຈາກພາຍໃນແລະພາຍນອກອົງກອນ ລວມໄປເຖິງການຍອມຮັບໃນຄວາມສາມາດແລະຄວາມຄິດເຫັນ ມາເຖິງບ່ອນນີ້ກໍ່ຕຽມຕົວຮັບຄວາມສຳເລັດຂອງທີມງານໄດ້ເລີຍ ແຕ່ຖ້າຜົນອອກມາກາຍເປັນອີກຢ່າງໄປ ກໍ່ຄິດຢ່າງຄົນທີ່ເບິ່ງໂລກໃນແງ່ດີວ່າ ເຮົາໄດ້ພົບກັບຜົນຂອງການເຮັດວຽກທີ່ນອກເໜືອໄປຈາກທີ່ຄົນທົ່ວໄປພົບ ເຮົາບໍ່ປະສົບຄວາມສຳເລັດ ແຕ່ກໍ່ບໍ່ລົ້ມເຫຼວ ເພາະເຮົາພົບກັບແບບເຝິກຫັດສູ່ຄວາມສຳເລັດຕ່າງຫາກ. 4. ອຸປະສັກຂອງການເຮັດວຽກເປັນທີມ ກວ່າຈະສ້າງທີມງານກໍ່ເວົ້າໄດ້ວ່າມັນບໍ່ແມ່ນເລື່ອງງ່າຍເລຍ ແຕ່ຈະປະສົບຄວາມສຳເລັດນັ້ນຍິ່ງຍາກກວ່າ ໃນການເຮັດວຽກທຸກຢ່າງ ເຖິງວ່າຈະມີການວາງແຜນໄວ້ເປັນຢ່າງດີກໍ່ຕາມ ຕ້ອງມີອຸປະສັກແນ່ ບໍ່ຫຼາຍກໍ່ໜ້ອຍ ການເຮັດວຽກເປັນທີມທີ່ປະກອບດ້ວຍຄົນຈຳນວນຫຼາຍກໍ່ໜີບໍ່ພົ້ນອຸປະສັກເຊັ່ນກັນ ອຸປະສັກທີ່ພົບຕະຫຼອດຂອງການເຮັດວຽກມີຄື: -	ຂາດການສື່ສານທີ່ຊັດເຈນ -	ການປົກປິດການຜິດພາດທີ່ເກີດຈາກການເຮັດວຽກ ແລະ ຫຼີກຫຼ່ຽງທີ່ຈະປະເຊີນໜ້າກັບປັນຫາ -	ແຂ່ງຂັນຊິງດີຊິງເດັ່ນກັນພາຍໃນທີມ -	ຄວາມສຳພັນລະຫວ່າງຫົວໜ້າກັບລູກນ້ອງໃນທີມທີ່ຂັດແຍ່ງກັນຫຼືບໍ່ສົ່ງເສີມກັນ -	ຂາດການວາງແນວທາງທີ່ຈະໃຊ້ໃຫ້ເປັນປະໂຫຍດໃນການທີ່ຈະສົ່ງເສີມການກ້າວໜ້າຂອງສະມາຊິກ -	ຂາດການປະເມີນຜົນການເຮັດວຽກຂອງທີມ ເລື່ອງບາງເລື່ອງ ບາງທີເຮົາອາດເບິ່ງວ່າມັນເປັນສິ່ງເລັກໆ ນ້ອຍໆ ຈົນບໍ່ເຫັນຄວາມສຳຄັນ ມື້ໃດມື້ໜຶ່ງ ສິ່ງນ້ອຍໆເຫຼົ່ານັ້ນອາດຂະກາຍມາເປັນອຸປະສັກໄດ້ແຕ່ຖ້າເຮົານຳມາເປັນຂໍ້ສັງເກດ ເພື່ອຫາຈຸດອ່ອນ ແລະເສີມຈຸດແຂງ ອຸປະສັກທີ່ວ່າກໍ່ກາຍເປັນເຮື່ອງເລັກໆນ້ອຍໆ ທີ່ພັກດັນໃຫ້ທີມງານຂອງເຮົາປະສົບຄວາມສຳເຮັດໄດ້.